**ภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ**

**The Leadership of Supervisors at Bangbo Police Station**

**Samutprakarn Police Station**

จักรภัทร พิภักดิ์

 นักศึกษาหลักสูตรรัฐประศาสนศาสตรมหาบัณฑิต

 สาขาวิชานโยบายสาธารณะและการจัดการสมัยใหม่

 ปีการศึกษา 2558

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์เพื่อ 1) ศึกษาระดับความคิดเห็นของข้าราชการตำรวจต่อปัจจัยภาวะผู้นำและภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ 2) ศึกษาเปรียบเทียบความคิดเห็นต่อภาวะผู้นำของผู้บังคับบัญชาสถานีตำรวจภูธรบางบ่อจังหวัดสมุทรปราการ จำแนกตามปัจจัยส่วนบุคคล และ3)ศึกษาความสัมพันธ์ของปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการกลุ่มตัวอย่างคือข้าราชการตำรวจในสถานีตำรวจภูธรบางบ่อ จังหวัดสมุทรปราการ จำนวน 77 คน เครื่องมือที่ใช้ในการเก็บรวบรวมข้อมูล คือ แบบสอบถามแบบมาตรประมาณค่า 5 ระดับชนิดตรวจสอบรายการ สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน ค่า t – distribution ค่า F - distributionและสถิติถดถอยพหุ

ผลการวิจัย พบว่า

1) ปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการในภาพรวมเห็นด้วยอยู่ในระดับปานกลาง และภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ ในภาพรวมมีภาวะผู้นำอยู่ในระดับปานกลาง

2) ข้าราชการตำรวจที่ เพศ ต่างกันมีความเห็นต่อภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการแตกต่างกันอย่างมีนัยสำคัญทางสถิติ เป็นไปตามสมมติฐานที่ตั้งไว้

3) ปัจจัยการสร้างบารมี การกระตุ้นปัญญา การสร้างวิสัยทัศน์ การคำนึงถึงเอกบุคคล และการสร้างแรงบันดาลใจ มีความสัมพันธ์กับภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการอย่างมีนัยสำคัญทางสถิติ

 **คำสำคัญ :** ภาวะผู้นำ สถานีตำรวจภูธรบางบ่อ

**ABSTRACT**

 The purposes of this research were 1) to study the police’s attitude towards the leadership of supervisors and the level of supervisors’ leadership at Bangbo Police Station Samutprakarn Police Station 2) to compare the police’s attitude towards the leadership of supervisors on basis of personal factors and 3) to study the relation between the factors and supervisors’ leadership. The sample included seventy-seven police officers. Data were collected using 5-point rating scale questionnaire and checklist, and were statistically analyzed in percentage, mean, standard deviation, t-test, F-test, and multiple regression analysis.

 The findings revealed as follows.

 1. The police’s attitude towards the leadership of supervisors was generally found at the moderate level, and the supervisors’ leadership at Bangbo Police Station Samutprakarn Police Station was generally found at the moderate level.

 2. Those who had different sex had the different attitude towards the leadership of supervisors at significance level.

 3. The factors of charisma, intellectual stimulation, vision building, individual awareness, and inspiration were related to the supervisors’ leadership at significance level.

 **Keywords**: Leadership, Bangbo Police Station

**1. บทนำ**

ตามทฤษฏีเกี่ยวกับความเป็นผู้นำ (Theory of Leadership) ทฤษฏีทางพฤติกรรมศาสตร์ (Behavioural Theory) สนใจในพฤติกรรมของผู้นำว่าอาจจะมีอิทธิพลต่อความมีประสิทธิภาพในการเป็นผู้นำ ตำแหน่งในการเป็นผู้นำจะได้รับผลสำเร็จหรือไม่นั้นน่าจะขึ้นอยู่กับผลการกระทำของผู้นำที่จะให้หรือให้กลุ่มของตนได้รับความสำเร็จในทางที่น่าพึงพอใจเช่นความสามารถทำให้กลุ่มช่วยเหลือซึ่งกันและกันในการทำงาน ในการตัดสินปัญหาในการร่วมแรงปฏิบัติภารกิจ การเพิ่มประสิทธิภาพของกลุ่ม การอำนวยความสะดวดในการทำงาน การใช้อุปกรณ์ทรัพยากรในการทำงาน เป็นต้น สเมลเซอร์ (Smelser) ยืนยันว่าผลสำเร็จของการงาน จะดีเด่นมากน้อยเพียงใดขึ้นอยู่กับลักษณะของผู้นำ ความเป็นผู้นำจึงมีความสำคัญที่สุดในสายตาของนักจิตวิทยาสังคม (สถิต วงศ์สวรรค์, 2529)

ตามที่ได้กล่าวมาแล้วข้างต้น การศึกษาถึงพฤติกรรมของผู้นำเป็นสิ่งที่มีความสำคัญต่อการบริหารงานของสำนักงานตำรวจแห่งชาติเป็นอย่างมาก เพื่อให้ภารกิจของสำนักงานตำรวจแห่งชาติสำเร็จตามวัตถุประสงค์ที่กำหนดไว้ ข้าราชการตำรวจทุกคนจะต้องปฏิบัติหน้าที่อย่างเต็มความสามารถตามหน้าที่ที่ได้รับมอบหมายแต่การที่จะทำให้งานบรรลุตามวัตถุประสงค์ได้นั้น บุคลากรตำรวจจะต้องอาศัยความรู้ความเข้าใจ มีความตั้งใจ มุ่งมั่นอุทิศแรงกาย แรงใจต่อการปฏิบัติหน้าที่ต่าง ๆ ตามที่ได้รับมอบหมาย โดยสภาพความเป็นจริงเจ้าหน้าที่ตำรวจแต่ละคนต่างก็มีความสามารถที่แตกต่างกันในเรื่องของความคิด ภูมิหลัง อายุและการศึกษา หรือแม้แต่ในเรื่องของความต้องการพื้นฐานซึ่งเป็นแรงขับทำให้คนแสดงพฤติกรรมออกมาในลักษณะที่แตกต่าง เพื่อให้การตอบสนองความต้องการขั้นพื้นฐานในส่วนนี้

 สำนักงานตำรวจแห่งชาติได้เล็งเห็นความสำคัญจึงได้พยายามจัดบุคลากรที่จะไปดำรงตำแหน่งในระดับผู้นำหน่วยในแต่ละระดับ ให้มีความรู้ความสามารถเหมาะสมกับตำแหน่ง แต่ด้วยข้อจำกัดบางประการในการแต่งตั้ง จึงยังไม่สามารถจัดบุคลากรให้เหมาะสมกับงานที่ปฏิบัติได้ตามจุดมุ่งหมายทั้งหมด ผู้นำหน่วยในแต่ละระดับของสำนักงานตำรวจแห่งชาติ จึงมีความสำคัญมากต่อความสำเร็จขององค์การ

 เจ้าหน้าที่ตำรวจจึงมีภารกิจที่ช่วยเหลือประชาชนในด้านการดูแลรักษาความปลอดภัยในชีวิตปละทรัพย์สิน การป้องกันและปราบปรามการกระทำผิด รวมถึงสร้างความสัมพันธ์อันดีกับประชาชนโดยต้องดำเนินการอย่างต่อเนื่องและมีประสิทธิภาพ สะดวก รวดเร็ว เสมอภาคและยุติธรรม เพื่อให้ประชาชนเกิดความพึงพอใจสูงสุด ตามที่รัฐบาลและสำนักงานตำรวจแห่งชาติมีคำสั่ง ที่ 553/2555 ลงวันที่ 1 ตุลาคม 2555 ให้ทุกหน่วยงานในสังกัด นำนโยบายการบริหารราชการไปใช้เป็นแนวทางในการบริหารงานตามภารกิจหน้าที่รับผิดชอบ ซึ่งการปฏิบัติราชการตามนโยบายดังกล่าวจะสิ้นสุดปีงบประมาณ พ.ศ.2556 แล้วนั้น จึงได้จัดทำนโยบายการบริหารราชการสำนักงานตำรวจแห่งชาติประจำปีงบประมาณ พ.ศ.2557 ซึ่งหนึ่งในนโยบายนั้นให้ปฏิบัติตามโครงการพัฒนาสถานีตำรวจเพื่อประชาชน ซึ่งสำนักงานตำรวจแห่งชาติก็เป็นอีกหน่วยหนึ่งที่ให้ความสำคัญกับเรื่องดังกล่าวเป็นอย่างมาก เพราะภารกิจหรือหน้าที่หลักของตำรวจ คือ “บำบัดทุกข์บำรุงสุขให้กับประชาชน” หรือที่เรียกกันว่า “ผู้พิทักษ์สันติราษฎร์” หมายถึง การมีหน้าที่ที่จะต้องทำให้ประชาชนทุกคนภายใต้แผ่นดินนี้อยู่ร่วมกันอย่างสงบสุข ร่มเย็น และมีความเป็นธรรมเกิดขึ้นในสังคมการทำงานของตำรวจส่วนใหญ่จึงเกี่ยวข้องหรือมีปฏิสัมพันธ์กับประชาชนโดยตรงจึงหลีกหนีไม่พ้นที่ประชาชนผู้มีส่วนได้ส่วนเสียในสังคมจะมีความรู้สึกนิยมชมชอบ รักใคร่ พอใจ ยกย่องนับถือหรือไม่ไว้วางใจ ดูหมิ่น เกลียดชัง จากการปฏิบัติงานของตำรวจ โดยมีนโยบายที่จะปรับปรุงพัฒนาระบบงานตำรวจเพื่อให้สามารถอำนวยความยุติธรรม ดูแลรักษาความปลอดภัยในชีวิตและทรัพย์สินของประชาชน และบริการประชาชนได้อย่างมีประสิทธิภาพ สะดวก รวดเร็ว เสมอภาค เป็นธรรมและสอดคล้องตามบทบัญญัติของรัฐธรรมนูญแห่งราชอาณาจักรไทย

**2. วัตถุประสงค์ของงานวิจัย**

* 1. เพื่อศึกษาระดับความคิดเห็นของข้าราชการตำรวจต่อปัจจัยภาวะผู้นำและภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ
1. เพื่อศึกษาเปรียบเทียบความคิดเห็นต่อภาวะผู้นำของผู้บังคับบัญชาสถานีตำรวจภูธรบางบ่อจังหวัดสมุทรปราการ จำแนกตามปัจจัยส่วนบุคคล
2. เพื่อศึกษาความสัมพันธ์ของปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ

**3.งานวิจัยที่เกี่ยวข้อง**

 ณภัทร แก่นสาร์ (2551) ได้ทำการศึกษาเรื่องพฤติกรรมความเป็นผู้นำองค์กรนักศึกษา มหาวิทยาลัยแม่โจ้ จังหวัดเชียงใหม่พบว่าผู้ให้ข้อมูลมากกว่าครึ่งเป็นเพศหญิง มีอายุเฉลี่ย 21- 31 ปี ซึ่งส่วนใหญ่กำลังศึกษาอยู่ในคณะผลิตกรรมการเกษตรและองค์กรที่ผู้ให้ข้อมูลสังกัดอยู่ส่วนใหญ่ คือ ชมรม

 สำหรับพฤติกรรมความเป็นผู้นำองค์กรนักศึกษา มหาวิทยาลัยแม่โจ้ จังหวัดเชียงใหม่ตามทรรศนะของคณะกรรมการองค์กรนักศึกษา ซึ่งเป็นผู้ร่วมงานกิจกรรมนักศึกษากับผู้นำองค์กรนักศึกษา ผลการวิจัยพบว่าผู้ให้ข้อมูลส่วนใหญ่มีทรรศนะว่า ผู้นำองค์กรนักศึกษา มหาวิทยาลัย แม่โจ้ จังหวัดเชียงใหม่มีพฤติกรรมความเป็นผู้นำที่สอดคล้องกับหลักวิชาการทางด้านพฤติกรรมความเป็นผู้นำโดยรวมในระดับมาก เมื่อพิจารณาตามองค์ประกอบของพฤติกรรมความเป็นผู้นำใน 2 ด้าน คือ ด้านกิจสัมพันธ์(มุ่งเน้นผลงานเป็นหลัก)และด้านสัมพันธภาพ(มุ่งเน้นคนเป็นหลัก)ผู้นำองค์กรนักศึกษามีพฤติกรรมความเป็นผู้นำดังนี้คือ ด้านกิจสัมพันธ์ มีพฤติกรรมความเป็นผู้นำ ในระดับมาก และด้านสัมพันธภาพ มีพฤติกรรมความเป็นผู้นำในระดับมากสำหรับข้อเสนอแนะแนวทางในการส่งเสริมและพัฒนาภาวะความเป็นผู้นำของผู้นำ องค์กรนักศึกษา มหาวิทยาลัยแม่โจ้ จังหวัดเชียงใหม่ ผู้ให้ข้อมูลเสนอแนะว่า ควรมีการส่งเสริมและสนับสนุนให้มีการจัดกิจกรรมเสริมสร้างทักษะภาวะความเป็นผู้นำในทุก ๆ ด้านเช่นการจัดฝึกอบรม การเข้าค่าย การส่งเสริมให้นักศึกษาได้แสดงออกทางด้านการบริหารงานด้านกิจกรรมนักศึกษา เป็นต้น นอกจากนั้น ผู้ให้ข้อมูลบางส่วนยังเสนอแนะว่าควรมีการจัดกิจกรรมส่งเสริมความสัมพันธ์อันดีและการแลกเปลี่ยนเรียนรู้แลกเปลี่ยนความคิดและทรรศนะระหว่างสมาชิกภายในและระหว่างองค์กรเช่นการจัดประชุมสัมมนาระหว่างองค์กร การจัดกีฬาสัมพันธ์ระหว่างองค์กรการจัดกิจกรรมส่งเสริมความสัมพันธ์การจัดกิจกรรมค่ายสร้างความสัมพันธ์ระหว่างองค์กร เป็นต้น

อมรรัตน์ สาริย์มา (2552) ได้ทำการศึกษาเรื่องพฤติกรรมความเป็นผู้นำทางวิชาการของผู้บริหารสถานศึกษาที่ส่งผลต่อการจัดการเรียนการสอนตามแนวปฏิรูปการเรียนรู้ของครูในโรงเรียนขยายโอกาสทางการศึกษา สังกัดสำนักงานเขตพื้นที่การศึกษาขอนแก่น เขต 5 พบว่าพฤติกรรมความเป็นผู้นำทางวิชาการของผู้บริหารสถานศึกษาโดยภาพรวมปฏิบัติอยู่ในระดับ “มาก” ด้านที่มีค่าเฉลี่ยมากที่สุดตามลำดับ คือ การส่งเสริมพัฒนาการทางอาชีพ การให้การสนับสนุน กระตุ้นและให้กำลังใจแก่นักเรียนในการเรียน การสร้าง กระตุ้นให้เกิดขวัญและกำลังใจในหมู่ครู การประสานงานหลักสูตรการสร้างวัฒนธรรมในการทำงานของโรงเรียน การกำหนดเป้าหมาย ของโรงเรียน การนิเทศและประเมินการสอนการตรวจสอบติดตามความก้าวหน้าของโรงเรียน การทำตัวให้เป็นที่พบเห็นอยู่เป็นนิจ การสื่อสารเกี่ยวกับเป้าหมายของโรงเรียนและด้านที่มีค่าเฉลี่ยน้อยที่สุด คือ การพิทักษ์เวลาการเรียนการสอนการจัดการเรียนการสอนตามแนวปฏิรูปการเรียนรู้ของครูโดยรวมปฏิบัติอยู่ในระดับ “มาก” ค่าเฉลี่ยมากที่สุดตามลำดับคือ การจัดกระบวนการเรียนรู้ การประเมินผลการเรียนรู้ ด้านที่มีค่าเฉลี่ยน้อยที่สุดคือ การวิจัยเพื่อพัฒนาการเรียนรู้พฤติกรรมความเป็นผู้นำทางวิชาการของผู้บริหารสถานศึกษาทั้ง 11ด้าน มีความสัมพันธ์กับการจัดการเรียนการสอนตามแนวปฏิรูปการเรียนรู้ของครูในโรงเรียนขยายโอกาสทางการศึกษาสังกัดสำนักงานเขตพื้นที่การศึกษาขอนแก่น เขต 5 ซึ่งด้านการสร้างวัฒนธรรมในการทำงานของโรงเรียน การประสานงานหลักสูตรและการพิทักษ์เวลาการเรียนการสอน สามารถร่วมกันพยากรณ์ได้ว่าส่งผลต่อการจัดการเรียนการสอนตามแนวปฏิรูปการเรียนรู้ของครูในโรงเรียนขยายโอกาสทางการศึกษา สังกัดสำนักงานเขตพื้นที่การศึกษาขอนแก่น เขต 5 ได้ร้อยละ 30 อย่างมีนัยสำคัญทางสถิติที่ระดับ .01

สาโรจน์ ธีรจารุกุล (2552) ได้ศึกษาเรื่อง ภาวะผู้นำของนายกองค์การบริหารส่วนตำบลที่ประชาชนต้องการ : กรณีศึกษาองค์การบริหารส่วนตำบลไร่ส้ม อำเภอเมืองเพชรบุรี จังหวัดเพชรบุรีพบว่า ประชาชนที่มี เพศ อายุ ระดับการศึกษา และรายได้ ที่แตกต่าง มีความคิดเห็นต่อภาวะผู้นำของนายกองค์การบริหารส่วนตำบลไร่ส้ม อำเภอเมืองเพชรบุรี จังหวัดเพชรบุรี แตกต่างกัน และ ปัจจัยที่มีผลต่อภาวะผู้นำของนายกองค์การบริหารส่วนตำบลไร่ส้ม อำเภอเมืองเพชรบุรี จังหวัดเพชรบุรี จากการวิเคราะห์ในตัวแปรอิสระ 5 ตัว คือ การสร้างวิสัยทัศน์ การสร้างบารมี การคำนึงถึงเอกบุคคล การกระตุ้นปัญญา และ การสร้างแรงบันดาลใจ พบว่ามีตัวแปรอิสระเพียง 4 ตัว คือ การสร้างวิสัยทัศน์ การสร้างบารมี การกระตุ้นปัญญา และ การสร้างแรงบันดาลใจ มีผลเชิงบวกต่อภาวะผู้นำของนายกองค์การบริหารส่วนตำบลไร่ส้ม อำเภอเมืองเพชรบุรี จังหวัดเพชรบุรี และสามารถอธิบายการเปลี่ยนแปลงของตัวแปรตามได้ถึงร้อยละ 75.8

 ประนอม แมนมาศวิหค (2553) ได้ทำการศึกษาเรื่องภาวะผู้นำการเปลี่ยนแปลงกับประสิทธิผลการปฏิบัติงานของผู้บริหาร องค์การบริหารส่วนตำบลอำเภอเมือง จังหวัดนครสวรรค์ พบว่า ภาวะผู้นำการเปลี่ยนแปลงใน 4 ด้านคือด้านการใช้อิทธิพลอย่างมีอุดมการณ์ ด้านการสร้างแรงบันดาลใจ ด้านการกระตุ้นทางปัญญา และด้านการคำนึงถึงความเป็นปัจเจกบุคคล ต่างมีระดับความสำคัญระดับปานกลางถึงสูง ต่อประสิทธิผลการปฏิบัติงานของผู้ปฏิบัติในองค์การบริหารส่วนตำบล การทดสอบสมมติฐานความสัมพันธ์ในเชิงบวกระหว่างภาวะผู้นำการเปลี่ยนแปลงกับประสิทธิผลการปฏิบัติงาน ซึ่งประกอบด้วย ด้านการจัดเก็บภาษี ด้านสิ่งแวดล้อม ด้านการส่งเสริมอาชีพ และด้านการบริหารงบประมาณ ผลที่ได้สนับสนุนสมมติฐานดังกล่าวอย่างมีนัยสำคัญทางสถิติที่ระดับ 0.01 โดยมีค่าสัมประสิทธิ์สหสัมพันธ์เพียร์สันที่ .723

หอมไกล ต้นสัก(2553) ได้ทำการศึกษาเรื่องความสัมพันธ์ระหว่างการรับรู้พฤติกรรมความเป็นผู้นำการสนับสนุนทางสังคม และความเหนื่อยหน่ายในงานกับความตั้งใจลาออกจากงานของพยาบาลโรงพยาบาลเชียงใหม่ราม จังหวัดเชียงใหม่ พบว่า

 1. ความเหนื่อยหน่ายในงานมีความสัมพันธ์ทางบวกกับความตั้งใจลาออกจากงาน อย่างมีนัยสำคัญทางสถิติที่ระดับ .01 (r = .482)

 2. ความเหนื่อยหน่ายในงาน มีอำนาจในการพยากรณ์ความตั้งใจลาออกจากงาน อย่างมีนัยสำคัญทางสถิติที่ระดับ .01โดยสามารถพยากรณ์ความตั้งใจลาออกจากงานได้ร้อยละ 23.7

**4.วิธีการดำเนินการวิจัย**

 **4.1 ประชากร/กลุ่มตัวอย่าง**

ประชากรที่ใช้ในการวิจัยในครั้งนี้ ได้แก่ ข้าราชการตำรวจสถานีตำรวจภูธรบางบ่อ จังหวัดสมุทรปราการ มีจำนวนทั้งสิ้น 94 คน (สถานีตำรวจภูธรบางบ่อ 2558 ออนไลน์)

 กลุ่มตัวอย่างในการวิจัย คือ ข้าราชการตำรวจสถานีตำรวจภูธรบางบ่อ 77 คน แล้วจึงสุ่มแบบง่ายด้วยวิธีจับสลากแบบไม่ใส่กลับตามสัดส่วน

 **4.2 เครื่องมือที่ใช้ในการวิจัย**

 เครื่องมือที่ใช้ในการเก็บรวบรวมข้อมูลเพื่อการวิจัยครั้งนี้เป็นแบบสอบถามที่สร้างขึ้น เพื่อสอบถามระดับปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ ด้านการสร้างวิสัยทัศน์ การสร้างบารมี การคำนึงถึงเอกบุคคล การกระตุ้นปัญญา และการสร้างแรงบันดาลใจ*และภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ คือด้านการวางแผน ด้านการบริหารองค์การ ด้านการสั่งการ ด้านการควบคุมงาน* แบบสอบถามแบ่งออกเป็น 3 ตอน คือ

 **ตอนที่ 1** เป็นแบบสอบถาม ที่ประกอบด้วยข้อคำถามเกี่ยวกับสถานภาพส่วนบุคคลของผู้ตอบจำนวน 6 ข้อ ได้แก่ เพศ อายุ อายุราชการ ระดับการศึกษา ตำแหน่ง แผนก

**ตอนที่ 2** เป็นแบบสอบถามปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ แบบสอบถามมีลักษณะเป็นแบบสอบถามชนิดมาตรประมาณค่า (rating scale) 5 ระดับ จำนวน 5 ด้าน รวม 25 ข้อ คือ

* + 1. ด้านการสร้างวิสัยทัศน์ จำนวน 5 ข้อ
		2. การสร้างบารมี จำนวน 5 ข้อ
		3. การคำนึงถึงเอกบุคคล จำนวน 5 ข้อ
		4. การกระตุ้นปัญญา จำนวน 5 ข้อ
		5. การสร้างแรงบันดาลใจ จำนวน 5 ข้อ

  **ตอนที่ 3** เป็นแบบสอบถามภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ แบบสอบถามมีลักษณะเป็นแบบสอบถามชนิดมาตรประมาณค่า(rating scale) 5 ระดับ จำนวน 4 ด้าน รวม 20 ข้อ คือ

 1. ด้านการวางแผน จำนวน 5 ข้อ

 2 ด้านการบริหารองค์การ. จำนวน 5 ข้อ

 3. ด้านการสั่งการ จำนวน 5 ข้อ

 4. ด้านการควบคุมงาน จำนวน 5 ข้อ

 **4.3 การเก็บรวบรวมข้อมูล**

 ระยะเวลาในการเก็บรวบรวมข้อมูลคือช่วงวันที่ 15-31 มกราคม 2559 โดยการสำรวจข้อมูลจากแบบสอบถาม

 **4.4 การวิเคราะห์ข้อมูล**

 เพื่อศึกษาระดับความคิดเห็นของข้าราชการตำรวจต่อปัจจัยภาวะผู้นำและภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ

 ศึกษาปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ ตามกรอบแนวคิดในการวิจัย ประกอบด้วยปัจจัยต่างๆ 5 ด้าน คือ ด้าน การสร้างวิสัยทัศน์ การสร้างบารมี การคำนึงถึงเอกบุคคล การกระตุ้นปัญญา และการสร้างแรงบันดาลใจ ผลการศึกษาปรากฏดังนี้

พบว่า ปัจจัยภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการในภาพรวมเห็นด้วยอยู่ในระดับปานกลางค่าเฉลี่ยเท่ากับ 3.38 เมื่อพิจารณาเป็นรายด้านพบว่าค่าเฉลี่ยสูงที่สุดคือ ด้านการสร้างวิสัย ทัศน์เห็นด้วยอยู่ในระดับปานกลาง ค่าเฉลี่ยเท่ากับ 3.49 รองลงมา คือ ด้านการสร้างบารมีเห็นด้วยอยู่ในระดับปานกลางค่าเฉลี่ยเท่ากับ 3.42 และค่าเฉลี่ยต่ำที่สุด คือ ด้านการคำนึงถึงเอกบุคคล เห็นด้วยอยู่ในระดับปานกลาง ค่าเฉลี่ยเท่ากับ 3.24

 การวิเคราะห์ตัวแปรอิสระทั้ง 5 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์จากมากไปหาน้อย คือ การสร้างบารมี การกระตุ้นปัญญา การสร้างวิสัยทัศน์ การคำนึงถึงเอกบุคคล และการสร้างแรงบันดาลใจ ตัวแปรทั้ง 5 ตัวสามารถอธิบายการเปลี่ยนแปลงของตัวแปรตามคือภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ ได้ถึงร้อยละ 78.40

**อภิปรายผล**

การศึกษาวิจัยครั้งนี้ ได้มีการตั้งสมมติฐานในการวิจัยไว้ 2 ข้อ คือ

1.ข้าราชการตำรวจที่ เพศ อายุ อายุราชการ ระดับการศึกษา ตำแหน่ง แผนก ต่างกันจะมีความเห็นต่อภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการแตกต่างกันอย่างมีนัยสำคัญทางสถิติ ผลวิจัยพบว่าข้าราชการตำรวจที่ เพศ ต่างกันมีความเห็นต่อภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการแตกต่างกันอย่างมีนัยสำคัญทางสถิติ ส่วนข้าราชการตำรวจที่ อายุ อายุราชการ ระดับการศึกษา ตำแหน่ง แผนก ต่างกันมีความเห็นต่อภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการแตกต่างกันอย่างไม่มีนัยสำคัญทางสถิติซึ่งไม่เป็นไปตามสมมติฐานที่ตั้งไว้ในประเด็นนี้อธิบายได้ว่าข้าราชการตำรวจที่เป็นกลุ่มตัวอย่างมีจำนวนที่ต่างกันมากในด้านเพศ ระหว่างเพศชายและเพศหญิงคิดเป็นร้อยละ 96.1 และ 3.9 แสดงว่าผู้บริหารจัดการบริหารงานภายในหน่วยงานอาจไม่เสมอภาคเท่าที่ควรจึงเกิดความเห็นต่อการเป็นผู้นำที่แตกต่างกัน

 2. ปัจจัยภาวะผู้นำด้านการสร้างวิสัยทัศน์ การสร้างบารมี การคำนึงถึงเอกบุคคล การกระตุ้นปัญญา และการสร้างแรงบันดาลใจ มีความสัมพันธ์กับภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการ ผลวิจัยพบว่า ปัจจัยการสร้างบารมี การกระตุ้นปัญญา การสร้างวิสัยทัศน์ การคำนึงถึงเอกบุคคล และการสร้างแรงบันดาลใจ มีความสัมพันธ์กับภาวะผู้นำของผู้บังคับบัญชาสถานีตำรวจภูธรบางบ่อ จังหวัดสมุทรปราการตามลำดับ

**ข้อเสนอแนะ**

**ข้อเสนอแนะเพื่อการนำไปปฏิบัติ**

1. ผู้บังคับบัญชาสถานีตำรวจภูธรบางบ่อ ควรประชุมชี้แจงให้ข้าราชการตำรวจทั้งชายและหญิงมีความเข้าใจในกระบวนการบริหารที่ไม่มีการเลือกปฏิบัติและทุกคนต้องทำงานทดแทนกันได้ทุกช่วงเวลาไม่มีการแบ่งแยกเพศ

 2. ด้านการสร้างบารมี ผู้บังคับบัญชาสถานีตำรวจภูธรบางบ่อ ควรสร้างแรงจูงใจให้ผู้ปฏิบัติงานปฏิบัติงานได้โดยไม่ตั้งคำถามและยินดีปฏิบัติงาน

3. ด้านการกระตุ้นปัญญา ผู้บังคับบัญชาสถานีตำรวจภูธรบางบ่อ ควรกระตุ้นความคิดจินตนาการของผู้ใต้บังคับบัญชาในการใช้ปัญญาแก้ไขปัญหาต่าง ๆ

 **ข้อเสนอแนะในการทำวิจัยครั้งต่อไป**

1. ควรศึกษาเปรียบเทียบภาวะผู้นำของสถานีตำรวจภูธรอื่นๆในจังหวัดสมุทรปราการที่มีการใช้ภาวะผู้นำในการบริหารงานและได้รับความสำเร็จเพื่อนำผลการศึกษามาปรับปรุงการบริหารงานสถานีตำรวจภูธรบางบ่อต่อไป

2. ควรมีการศึกษาความผูกพันในองค์การของข้าราชการตำรวจสถานีตำรวจภูธรบางบ่อ เพื่อดูว่าข้าราชการตำรวจมีความผูกพันกับองค์การเพียงใด

----------------------------------------------------

**บรรณานุกรม**

ประนอม แมนมาศวิหค. (2553). **ภาวะผู้นำการเปลี่ยนแปลงกับประสิทธิผลการปฏิบัติงานของ ผู้บริหาร องค์การบริหารส่วนตำบลอำเภอเมือง จังหวัดนครสวรรค์.** วิทยานิพนธ์ บริหารธุรกิจมหาบัณฑิต มหาวิทยาลัยราชนครสวรรค์.

ณภัทร แก่นสาร์. (2551). **พฤติกรรมความเป็นผู้นำองค์กรนักศึกษา มหาวิทยาลัยแม่โจ้ จังหวัดเชียงใหม่.** วิทยานิพนธ์ศิลปศาสตรมหาบัณฑิต มหาวิทยาลัยแม่โจ้.

สาโรจน์ ธีรจารุกุล. (2552). **ภาวะผู้นำของนายกองค์การบริหารส่วนตำบลที่ประชาชนต้องการ : กรณีศึกษาองค์การบริหารส่วนตำบลไร่ส้ม อำเภอเมืองเพชรบุรี จังหวัดเพชรบุรี**  สารนิพนธ์รัฐประศาสนศาสตรมหาบัณฑิต สาขานโยบายสาธารณะ มหาวิทยาลัยราชภัฎบ้านสมเด็จเจ้าพระยา.

สถิต วงศ์สวรรค์. (2529). **จิตวิทยาสังคม** กรุงเทพฯ:เจริญรัตน์การพิมพ์.

หอมไกล ต้นสัก. (2553). **ความสัมพันธ์ระหว่างการรับรู้พฤติกรรมความเป็นผู้นำการสนับสนุนทางสังคม และความเหนื่อยหน่ายในงานกับความตั้งใจลาออกจากงานของพยาบาลโรงพยาบาลเชียงใหม่ จังหวัดเชียงใหม่**. ค้นคว้าอิสระวิทยาศาสตรมหาบัณฑิตมหาวิทยาลัยเชียงใหม่.